На основу чл. 99. став 3), члана 109. став 3) и 119. став 1. тачка 1) а у вези са чланом 83. тачка 7) Закона о основама система образовања и васпитања („Службени гласник РС“, број 88/2017,27/2018-др. закон, 6/2020, 129/2021 и 92/2023), Смерница за употребу мобилног телефона електронског уређаја и другог средства у доуниверзитетском образовању Завода за вредновање квалитета за образовање и васпитање и Статута Основне школе „Вук Караџић“ у Београду (у даљем тексту: Школа), Школски одбор Основне школе „Вук Караџић“, на седници одржаној 23.04.2024. године, донео је

**П Р А В И Л Н И К**

**О У П О Т Р Е Б И Е Л Е К Т Р О Н С К И Х У Р Е Ђ А Ј А У Ш К О Л И**

**I ОСНОВНЕ ОДРЕДБЕ**

# Члан 1.

Овим правилником се уређује употреба електронских уређаја од стране ученика, родитеља ученика, односно других законских заступника ученика (у даљем тексту: родитељи) запослених и трећих лица у Школи.

Под електронским уређајем у смислу овог Правилника подразумевају се следећи уређаји: мобилни телефони, таблети, преносиви рачунари – лаптопови, „паметни“ сатови, конзоле, дигитални читачи књига, слушалице и остало.

# Члан 2.

Поштовањем овог Правилника обезбеђује се успешно одвијање образовно- васпитног рада Школе, побољшавају се радна дисциплина и безбедност у Школи, и превентивно делује на појаву дигиталног насиља.

**II УПОТРЕБА МОБИЛНИХ ТЕЛЕФОНА ОД СТРАНЕ УЧЕНИКА**

# Члан 3.

Употреба мобилних телефона или других електронских уређаја у школи за време часова од стране ученика је строго забрањена. Телефони морају бити угашени за време трајања часова.

Лични дигитални уређаји не смеју се користити у тоалетима, свлачионицама или било ком простору у школи који захтева приватност.

За време трајања часа мобилни телефон ученик је обавезан да одложи на за то предвиђено место у учионици (одложно место-полица предвиђена за одлагање уређаја или кутија).

Ученици имају могућност да за време наставе, искључиво уз дозволу наставника, у циљу обраде одговарајуће наставне јединице, користе мобилни телефон. Приликом

коришћења сви ученици су дужни да поштују правила одговорног понашања у дигиталном окружењу.

# Члан 4.

Сликање или снимање себе, друге деце, наставника, наставног процеса у току трајања наставе или у време одмора, у школи или дворишту школе строго је забрањено.

Ученик је одговоран за чување свог уређаја и његово правилно обезбеђивање. Запослени у школи нису одговорни за стање приватних дигиталних уређаја ученика осим док су предати у току наставног часа.

У школи је строго забрањено коришћење друштвених мрежа преко мобилних телефона ученика.

Уколико се утврди да је ученик користио слике или снимке других ученика, наставника или запослених школе, постављао их на друштвене мреже, без пристанка свих страна, против ученика ће бити покренут васпитно-дисциплински поступак у складу са Законом, важећим прописима и општим актима Школе.

# Члан 5.

Ученици су обавезни:

1. да се придржавају Правила понашања у Школи и других општих аката Школе у просторијама Школе и школском дворишту, на другом месту на којем се изводи образовно-васпитни рад, као и на путу између куће и Школе;
2. да за време образовно-васпитног рада поштују забрану употребе мобилног телефона и свих других средстава којима се може ометати рад;
3. уступи телефон наставнику да прегледа дигитални уређај ученика уколико за то постоји оправдан разлог у присуству једног од родитеља односно другог законског заступника ( нпр. Постоји сазнање да је технологија коришћења за кршење правила, административних процедура, школских правила или за наношење намерне штете другима или школи).

# Члан 6.

Уколико ученик на било који начин користи мобилни телефон или неки други електронски ручни уређај у току наставе или исти држи на видном месту без претходне сагласности присутног наставника, уређај ће му бити одузет од стране присутног наставника у присуству сведока,и предат секретару Школе, који ће уређај вратити на крају наставног дана ученику или родитељу.

Ако ученик у току школске године два пута на овај начин прекрши Правила понашања ученика, запослених и родитеља ОШ „Вук Караџић“, биће му изречена васпитно-дисциплинска мера и смањена оцена из владања.

Употреба мобилног телефона, електронског уређаја и другог средства у сврхе којима се угрожавају права других или у сврху преваре у поступку оцењивања сматра се тежом повредом обавеза ученика за коју се одмах по сазнању покреће дисциплински поступак.

**III УПОТРЕБА МОБИЛНИХ ТЕЛЕФОНА ОД СТРАНЕ НАСТАВНИКА / ЗАПОСЛЕНИХ**

# Члан 7.

Наставници имају могућност да за време наставе, у сврху одржавања наставе и циљу лакше презентације материјала планираног за обраду одговарајуће наставне јединице, користе мобилни телефон.

У друге сврхе, коришћење мобилног телефона или других средстава којима се може омести редован процес рада, је забрањено.

Директор школе може да дозволи одређеним ученицима да користе мобилне телефоне у образовне сврхе током читавог школског дана уколико је то одговор на неке њихове специфичне здравствене потребе или представља део додатне образовне подршке.

# Члан 8.

Сви запослени у Школи су дужни:

1. да се придржавају Правила понашања у Школи и других општих аката Школе ;
2. да за време образовно-васпитног рада поштују одредбе овог Правилника о употреби мобилног телефона.

**IV УПОТРЕБА ЕЛЕКТРОНСКИХ УРЕЂАЈА ОД СТРАНЕ РОДИТЕЉА И ТРЕЋИХ ЛИЦА**

# Члан 9.

Родитељи и трећа лица (у даљем тексту: остала лица) обавезни су да поштују Правила понашања и друге опште акте Школе.

# Члан 10.

Родитељи , поред обавеза које су заједничке за сва остала лица, имају и следеће обавезе:

* да сарађују са одељенским старешином и предметним наставницима у вези са употребом и коришћењем мобилног телефона;
* да на родитељским састанцима, седницама и скуповима које организује школа угасе или утишају свој мобилни телефон;
* да обавезно обавесте одељенског старешину о промени броја мобилног телефона;
* да пружају подршку Школи у остваривању васпитног рада.

Строго је забрањено сликање или снимање деце, наставника, других запослених и трећих лица у школи, испред школе или у дворишту школе без њихове изричите дозволе.

# Члан 11.

На нивоу одељења може да се формира Вајбер група одељењске заједнице која служи да одељењски старешина брже подели важне информације које се тичу тог одељења и организације (динамике) рада у школи.

Сви чланови групе се обавезују на пристојну комуникацију.

Приговори, предлози и сугестије упућују се званичним путем, лично, путем поште или на имејл адресу школе.

**Члан 12.**

На почетку сваке школске године, на првом родитељском састанку, обавеза је одељењских старешина да ученике, родитеље и законске заступнике упознају са предвиђеним правилнима дефинисаним овим Правилником.

Родитељ или законски заступник ученика дужан је да потпише образац са изјавом да је текст Правилника прочитао, да му је јасна његова примена и да је сагласан са његовом применом.

Образац изјаве сагласности је саставни део овог правилника и дат је у прилогу. Изјава о сагласности може бити дата на збирном обрасцу за за цело одељење.

**V ЗАВРШНЕ ОДРЕДБЕ**

# Члан 13.

Према ученицима и запосленима који чине повреде обавеза и повреде забрана, примењиваће се мере које су утврђене законом или општим актом Школе.

Према родитељима односно другим законским заступницима и трећим лицима који чине повреде правила понашања Школе и повреде забрана, примењиваће се мере које су утврђене законом.

# Члан 14.

Правилник ступа на снагу даном објављивања на огласној табли Школе.

Председник Школског одбора

Биљана Којић

Правилник је заведен под деловодним бројем : 4/19-2 23.04.2024. године, објављен је на огласној табли Школе дана 24.04.2024. године, ступио на снагу дана 03.05.2024. године.

Прилог

На основу чл. 13. Правилника о употреби мобилног телефона, електронског уређаја и другог средства број (деловодни број) од (датум) године дајем следећу

ИЗЈАВУ

Ја (име и презиме родитеља или законског заступника, адреса и др.), родитељ/законски заступник ученика (име и презиме ученика, одељење) упознат сам са садржином Правилника о употреби мобилног телефона, електронског уређаја и другог средства и правима, обавезама и одговрностима које из њега произлазе, јасна ми је његова примена и сагласан сам са његовом применом.

У (место)

дана (датум) године

ЛИЦЕ КОЈЕ ДАЈЕ САГЛАСНОСТ

\_\_\_\_\_\_\_\_\_\_\_\_\_\_\_\_\_\_\_\_\_\_